Fedor Kyra számos alkalommal volt már jelen A Dalban korábban, mint háttérénekes, azonban kiemelendő mind közül, hogy a 2014-es Eurovíziós Dalfesztiválon Kállay-Saunders András produkciójában működött közre Cselovszky Rozinával közösen. Deniz A Dal 2016 második válogatójában volt vendégfellépő, az Ocho Machóval közösen a "Teccik"et adták elő. A Dal 2017 zsűrijének a tagja, Caramel 2012-ben vett részt a műsorban "Vertigo – Vízió" című dalával, ahol a döntőben bejutott a legjobb négy előadó közé, ezúttal viszont Nagy Bogi és Pápai Joci szerzőjeként vett részt a versenyben. ByeAlex 2013-ban nyerte meg a műsort, majd az Eurovíziós Dalfesztiválon képviselte Magyarországot "Kedvesem (Zoohacker Remix)" című dalával, mellyel a 10. helyet szerezte meg. Ezúttal a USNK "Posztolj" című dalának szerzőjeként vett részt a válogatóversenyben. Mező Misi, a műsor zsűritagja korábban 2016-ban a Második Műszak zenekarral együtt vendégprodukcióként adta elő az "Emlékszem nyár volt" című dalt, valamint a 2018-as döntőben is fellépett a Magna Cum Laudéval. Továbbá Vincze Lilla a 2018-as Eurovíziós Dalfesztiválon volt a nemzetközi zsűri egyik magyarországi tagja Bolyki Balázs, Karácsony James, Szabó Zé és Szandi mellett.